'n Agora (Oudgrieks: ἀγορά) was die markplein en die hart van die polis in Hellas. 'n Voorbeeld hiervan is die Agora van Athene in die 5de eeu v.C. (vgl. forum Romanum te Rome). Dit was die plek waar die sosiale lewe plaasgevind het. Dit het vroeër verskillende funksies gehad: politiek, sosiaal en kommersieel. Die woord agora beteken "versamelplek". Die agora was aanvanklik 'n ontmoetings- en bymekaarkomplek vir die vryburgers (mans, omdat algemene werksaamhede deur vroue en slawe verrig is). Oorspronklik het die "ekklèsia" (volksvergadering) ook hier plaasgevind. Daarbenewens is die agora gebruik as 'n mark en as 'n plek waar mense kon ontspan. Boonop was die agora dikwels met tempels omring, wat gewy was aan allerlei, maar meestal gewilde gode. Die Atheense agora was dus die ontmoetingspunt vir alle Atheense mans, wat hulle tyd bestee het aan hul gunsteling aktiwiteit op die plein of in die skadu van die stoa (kolonnades): die filosofiese gesprek. Hier het hulle die jongste nuus aangehoor en hulle deur allerlei filosowe laat "onderrig".